Postforretningen volder fortsat PostNord Danmark økonomiske problemer. Fra nytår hæves prisen på almindelige breve fra 8 kr. til 9 kr. Dermed er prisen steget 38 pct. på bare tre år.

Michael Stenvei, født 1965, er Finans-redaktionens eneste nordjyske fuldblodsmedlem. Michael blev uddannet på Danmarks Journalisthøjskole i 2002 efter en erhvervskarriere hos bl.a. A.P. Møller – Mærsk, Alka, Codan og Hjemmeværnet. Oprindelig er Michael uddannet reserveofficer og har været udstationeret i FN-regi. Som journalist blev det til en kort afstikker til Dansk Supermarked, inden Jyllands-Posten kaldte. Siden har Michael som rendyrket nyhedshund dækket tele-, vind- og energibranchen, ligesom han har været frontløber i dækningen af spektakulære sager som Stein Bagger-svindlen og senest Vestas’ opgør med den tidligere finansdirektør. Privat bruges tiden sammen med hustruen Heidi, der er kok og restauratør i det nordjyske, ligesom der altid er et gør det selv-projekt, som lokker.

Fra nytår hæver PostNord Danmark nok engang prisen for at sende almindelige breve.

Fremover kommer det til at koste 9 kr. at sende en hilsen til moster Anne svarende til en prisstigning på 12,5 pct.

»Med færre breve per aflevering bliver omkostningerne på det enkelte brev højere, og derfor må vi også hæve prisen,« forklarede Jørgen Loft Holm, chef for brevområdet i PostNord Danmark, da prisstigningerne blev meldt ud den 29. september.

Fra 1. januar 2018 kan du ikke længere betale dine regninger, hæve eller indsætte penge her på posthuset. Meddelelse til kunderne på landets posthuse fra PostNord og Danske Bank.

Det er langt fra første gang, at PostNord Danmark skruer på priserne. I 2014 kostede det kun 6,50 kr. at sende et såkaldt B-brev.

Dermed har den kriseramte postkæmpe hævet prisen på et almindeligt brev med 38 pct. på tre år. Men danskerne kan dog lune sig ved, at det fortsat er muligt at sende breve.

Anderledes forholder det sig med betaling af girokort. Fra nytår er det slut med at betale regninger på postkontoret.

At det er slut med indbetalingskort på posthuset, fremgår kun af kortfattede meddelelser på de enkelte posthuse, hvor kunderne kan læse: »Fra 1. januar 2018 kan du ikke længere betale dine regninger, hæve eller indsætte penge her på posthuset.«

Slutfløjtet kommer, selv om prisen for at betale et girokort siden 2010 er steget fra 25 kr. til nu 40 kr. – en stigning på 60 pct.

Men det er stadig ikke nok til at gøre ordningen til en rentabel forretning, lød det i maj fra Danske Bank, der i 20 år har håndteret postkundernes betalinger efter aftale med PostNord Danmark.

»Det er relativt få, der bruger postbutikkerne til betaling af regninger i dag. Og det bliver færre og færre,« forklarede Torben Elling Gamst, senior vice president i Danske Bank, i maj til Politiken.

På fire år er antallet af girokortbetalinger på de godt 180 posthuse, som i dag håndterer betalingen af danskernes regninger, faldet med 75 pct., lyder meldingen.

Mens prisen på almindelige breve tager endnu et hop, fastholder PostNord Danmark prisen på de såkaldte Quickbreve, der garanteres omdelt fra dag til dag. Efter nytår vil et Quickbrev på max. 100 gram fortsat koste 27 kr. at få omdelt.